別洪復翁
作者：方一夔
朝代：宋

paragraphs: 十載與君友，何曾異悲歡。
憂寒夜同袍，念饑日同餐。
晚節各大繆，濁世多波瀾。
我爭東山墩，君赴金沙灘。
雲萍不相接，我窮君長歎。
出門重入門，轉覺營生難。
故人贈尺書，招我來東安。
水雲三百里，飛鴻集江磐。
君如跨海鵬，發軔鶱鶱翰。
咫尺視萬里，歸泝天池湍。
梅花點飛雪，相將理征鞍。
新詩月幾首，願寄青琅玕。